รัฐระดมทุนผ่าน‘วายุภักษ์2’
การันตีจ่ายผลตอบแทนดีไม่ต่ำกว่า6%เสนอครม.ทำคลอดขายปีนี้แน่นอน
4 พ.ค. 2556

การันตีจ่ายผลตอบแทนดีไม่ต่ำกว่า6%เสนอครม.ทำคลอดขายปีนี้แน่นอน
สคร.ออกแรงดันกองทุนวายุภักษ์ 2 มอบคลังเสนอ ครม.ทำคลอด การันตีผลตอบแทนไม่ต่ำกว่า 6% 
นายประสงค์ พูนธเนศ ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า ขณะนี้ สคร. ได้สรุปแผนการจัดตั้งกองทุนวายุภักษ์ 2 เสนอให้นายกิตติรัตน์ ณ ระนอง รองนายกรัฐมนตรีและ รมว.คลัง พิจารณาแล้ว โดยคาดว่ากระทรวงการคลังน่าจะเสนอเรื่องดังกล่าวให้คณะรัฐมนตรี (ครม.) พิจารณาอนุมัติจัดตั้งขึ้นมาในเร็วๆ นี้
นายประสงค์ กล่าวยืนยันว่า ขนาดของกองทุนตั้งเป้าขยายเพิ่มเป็น 35 แสนล้านบาท ส่วนผลตอบแทนการลงทุนในกองทุนวายุภักษ์ 2 น่าจะอยู่ในเกณฑ์ที่ดี และจูงใจแก่ผู้ลงทุน โดยจะได้ไม่ต่ำกว่าปีละ 36% แน่นอน
ขณะที่รูปแบบการจ่ายผลตอบแทนของกองทุนวายุภักษ์ 2 นั้นจะมีการกำหนดอัตราขั้นต่ำและขั้นสูงแก่ผู้ถือหน่วยลงทุน รวมถึงกองทุนจะมีการรับประกันผลตอบแทนด้วยตัวเอง ซึ่งแตกต่างจากกองทุนวายุภักษ์ 1 ที่กระทรวงการคลังจะเป็นผู้รับประกันผลตอบแทนจากการลงทุน
ผู้อำนวยการ สคร. ชี้แจงว่า หลักการเบื้องต้นของกองทุนวายุภักษ์ 2 จะเป็นกองทุนแบบเปิด เพื่อเปิดทางให้ประชาชน นักลงทุน สามารถซื้อขายเปลี่ยนมือได้ทุกวันทำการ และส่วนหนึ่งจะแปรสภาพมาจากกองทุนวายุภักษ์ 1 ที่กำลังจะหมดอายุกองทุนลงในวันที่ 1 ธ.ค. 2556
นายประสงค์ กล่าวอีกว่า กรอบการลงทุนของกองทุนวายุภักษ์ 2 เบื้องต้นจะยังเน้นการลงทุนในหลักทรัพย์ที่มีความเสี่ยงต่ำ หรือโครงการที่มีผลตอบแทนดี รวมถึงอาจเข้าไปลงทุนในโครงการต่างๆ ตามการลงทุนของรัฐบาล ซึ่งที่ผ่านมาลงทุนในตราสารแห่งทุนประมาณ 85% และตราสารแห่งหนี้ประมาณ 15%
สำหรับแนวทางการระดมทุนในช่วงแรกจะเป็นการทยอยเปิดขายหน่วยลงทุนของกองทุนวายุภักษ์ 2 ตามความต้องการใช้เงิน โดยหน่วยลงทุนจะแบ่งเป็น 2 ประเภท ได้แก่ หน่วยลงทุนประเภท ก.ซึ่งเป็นหน่วยลงทุนสำหรับนักลงทุนทั่วไป โดยในช่วงแรกมีการรับโอนหน่วยลงทุนมาจากกองที่ 1 มีวงเงินราว 7 หมื่นล้านบาท และหน่วยลงทุนประเภท ข. ซึ่งเป็นหน่วยลงทุนที่กระทรวงการคลังถืออยู่และโอนมาจากกองที่ 1 มีวงเงินประมาณ 3 หมื่นล้านบาท
อย่างไรก็ดี หาก ครม.พิจารณาเห็นชอบแล้ว จะนำเสนอแนวทางการลงทุนภายในเดือน พ.ค.มิ.ย.นี้ และมั่นใจว่าจะเปิดขายหน่วยลงทุนได้ภายในปีนี้แน่นอน